Seg tama n usentel, aṭas n tlufa i tḥuza Kaysa deg termit-is tamenzut deg ṣṣenf-a n tira. Am wakken dɣa i iger tamawt umasdawan Kamal Bouamara i as-igan tazwart i wungal-a. Tebda-tt-id seg snat n twaculin i tesɛa Yelda, anda deg yal yiwet yella win i tḥemmel ayendin; Mennad deg tmezwarut d Mbarek deg tis snat. Tuɣal ɣer uqeyyem n wazalen n tmiddwa neɣ n tdukkli, dima s yisem n Yelda i d-ibanen d tawudamt tagejdant n wungal seg tama n twetmin. Acku seg tama n yiwetman, ula d imeɣri ad ifiq d Mennad i d asaḍ n teqsiḍt. Yuklal aya dɣa akken ilaq. S way-a, ad naweḍ ɣer wayen i d-ibanen d asentel-nniḍen iweqmen n wungal, imi yuzzel aṭas wawal fellas deg wullis. Tban-d tettwaḥuza Kaysa seg yiwen n wudem n temsirit (racisme) i tettwali deg ddunit-a. Dɣa, yal imeɣri ara iḍillen ɣef tektiwin i d-yellan ɣef tferrawin ticebḥanin, yezmer kan ad yeddu yid-sen. Nnig n tuffirt d ccbaḥa n tira i d-irennun tiẓeḍt n tɣuri, seg tikkelt ɣer tayeḍ tefka Kaysa iḍrisen i waṭas n tlufa-nniḍen; ama d ansayen, d tussna, d tamussni neɣ anecreḥ.